**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL LIETUVOS SPORTO DRAUGIJOS „ŽALGIRIS“ ATLEIDIMO NUO ŽEMĖS NUOMOS MOKESČIO MOKĖJIMO“**

**PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma Lietuvos sporto draugijai „Žalgiris“ suteikti valstybinės žemės sklypo dalies, esančios adresu Taikos pr. 70, Klaipėdoje, apskaičiuoto nuomos mokesčio už 2012 metus 50 proc. lengvatą.

Teikiamo sprendimo projekto tikslas – mokestine lengvata paremti Lietuvos sporto draugiją „Žalgiris“, kuri yra ne pelno siekianti organizacija ir turi asociacijos statusą.

**2. Projekto rengimo priežastys ir kuo remiantis parengtas sprendimo projektas.**

Projektas parengtas pagal Lietuvos sporto draugijos ,,Žalgiris“ prašymą ir kitus duomenis. Draugija prašyme nurodo, kad vykdydama vaikų ir jaunimo bendrojo lavinimo ugdymo, sporto mokyklų vaikų ir jaunimo laisvalaikio funkcijas bei tenkindama visuomenės interesus disponuoja iš Klaipėdos miesto savivaldybės įsigyta pastato dalimi – sporto sale ir pagalbinėmis patalpomis adresu Taikos pr. 70, Klaipėdoje, kurių bendras naudingas plotas – 1237,88 kv.m. Lietuvos sporto draugija ,,Žalgiris“ 2005 m. spalio 6 d. sudarė valstybinės žemės nuomos sutartį dėl valstybinės žemės sklypo, esančio adresu Taikos pr.70, Klaipėdoje, dalies 1.4309 ha nuomos, iš kurios 1.3451 ha dalis sudaro komercinės paskirties objektų teritorija ir 0.0858 ha dalis – gyvenamoji teritorija.

Pagrindinis draugijos lėšų šaltinis yra įvairių organizacijų skiriamos paramos lėšos. Draugijos veikla – sportinė, o jos lėšos yra naudojamos kūno kultūros ir sporto plėtrai šalyje. Savo veikla draugija remia ir savivaldybės sporto organizacijas, organizuojant bendrus sporto renginius. Draugija prašyme nurodo, kad paslaugos sportuojantiems vaikams teikiamos pigiausiu tarifu, o gaunamos lėšos yra panaudojamos komunalinių paslaugų apmokėjimui. Draugija nurodo, kad vykdant sporto infrastruktūros plėtros programą, vykdomi statybos darbai, kurie dėl lėšų stygiaus šiuo metu pristabdyti. Atsižvelgiant į aukščiau išdėstytą, draugija prašo atleisti nuo žemės nuomos mokesčio mokėjimo.

Sprendimo projektas parengtas vadovaujantis Lietuvos Respublikos vietos savivaldos įstatymo ir LRV nutarimo „Dėl nuomos mokesčio už valstybinę žemę“ nuostatomis.

**3. Kokių rezultatų laukiama.**

Šiuo sprendimu siekiama suteikti paramą sporto draugijai.

**4. Sprendimo projekto rengimo metu gauti specialistų vertinimai.**

Sporto ir kūno kultūros skyrius pateikė informaciją, kad Klaipėdos miesto savivaldybės tarybos 2010 m. gruodžio 23 d. sprendimu Nr. T2-362 patvirtintos „Klaipėdos miesto gyventojų aktyvumo didinimo ir sporto šakų plėtojimo programos“, kuriose numatytas sporto organizacijų veiklos skatinimas, tame tarpe ir suteikiant žemės nuomos mokesčio lengvatą už žemės sklypus, naudojamus sporto objektams. Sporto ir kūno kultūros skyrius pritaria mokestinei lengvatai už valstybinės žemės sklypo dalį, naudojamą sporto reikmėms. Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Lietuvos sporto draugija „Žalgiris“ už 2012 metus apskaičiuotas valstybinės žemės nuomos mokestis už nuomojamą 1.3451 ha žemės sklypo dalį sudaro 16899,85 Lt (4224962,10 Lt sklypo dalies vertė × 0,4 %). Lengvatos suma – 8449,92 Lt (16899,85 Lt x 50 proc.).

**6. Lėšų poreikis sprendimo įgyvendinimui.**

Klaipėdos miesto savivaldybė į biudžetą negautų 8449,92 Lt pajamų už valstybinės žemės nuomą už 2012 metus.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – būtų paremta Lietuvos sporto draugija „Žalgiris“ ir jai sumažėtų mokestinė našta 8449,92 Lt. Neigiamos pasekmės nurodytos 6 punkte.

Mokesčių skyriaus vedėja Jolanta Uptienė